Vita Kalniņa

Vita Kalniņa (dzimusi 1974. gadā Rīgā) ir latviešu psiholoģe, ģimenes psihoterapijas speciāliste, Ģimenes psiholoģijas centra LĪNA dibinātāja, vairāku grāmatu autore, raidieraksta vadītāja, kā arī PEP mammu kustības veidotāja Latvijā. 

Vita Kalniņa ir pazīstama ar grāmatām "Pirmās attiecības cilvēka dzīvē", "Niķu nav!" un "Mazulis nepiedzima", kas pievēršas tēmām, kas saistītas ar grūtniecību un bērnu audzināšanu.

 Profesionālā darbība 
Vita Kalniņa maģistra grādu psiholoģijā ieguva 2000. gadā Latvijas Universitātē. Drīz pēc tam 2003. gadā viņa nodibināja Ģimenes psiholoģijas centru LĪNA.  

Kā psihoterapeite Vita Kalniņa ikdienā strādā ar pieaugušajiem un pāriem, taču īpašu vietu viņas praksē ieņem zīdaiņa-vecāku psihoterapija, atbalstot jaunos vecākus jau grūtniecības laikā, kā arī bērna pirmajos dzīves mēnešos. Centra pirmajos pastāvēšanas gados tas ievērību sāka gūt ar psiholoģes vadītajām mammu un mazuļu grupu nodarbībām, kuros mammas varēja saņemt psihologa atbalstu un informāciju par pirmo bērna dzīves gadu, kas šajā laika posmā Latvijā bija jaunums.  

2011. gadā Vita Kalniņa turpināja papildināt zināšanas vecāku–zīdaiņu terapijas jomā mācībās pie pasniedzēja Tomasa Harmsa Brēmenē, Vācijā. Tur psihoterapeite apguva EEH metodi (uz ķermeni orientēta piesaisti veicinoša psihoterapijas metode).  Vēlāk viņa turpināja papildināt zināšanas par šo psiholoģijas virzienu arī britu pedagoga Metjū Apltona vadībā. 

Kopš 2010. gada centrā LĪNA psiholoģe apmāca un darbā atbalsta PEP mammas un dūlas. PEP mammas ir ģimenes psihoterapeites Vitas Kalniņas un ģimenes psiholoģiskā atbalsta centra Līna izveidota programma, kurā sagatavo profesionālas atbalsta personas jaunajiem vecākiem. Saīsinājums "PEP"  nozīmē "pirmā emocionālā palīdzība".

Savas zināšanas un pieredzi Vita Kalniņa ir apkopojusi vairākās grāmatās. Pirmā Kalniņas grāmata "Pirmās attiecības cilvēka dzīvē" iznāca 2018. gadā, tajā daloties zināšanās, par to kā rūpēties par mazuli un veidot attiecības ar viņu jau no ieņemšanas brīža. Grāmata 2019. gadā iekļuva Jāņa Rozes grāmatnīcu 20 pirktāko grāmatu skaitā. Šim izdevumam 2020. gadā sekoja arī grāmata "Niķu nav!", šoreiz pievēršoties bērnu audzināšanas jautājumiem vecuma posmā līdz 3 gadiem. 2023. gadā iznāca Vitas Kalniņas trešā grāmata "Mazulis nepiedzima", kuras mērķis ir sniegt atbalstu ģimenēm, kas piedzīvojušas grūtniecības zaudējumu. Visas trīs grāmatas ir izdevis Ģimenes psiholoģijas centrs LĪNA, kurš kopš 2018. gada pievērsies arī izdevējdarbībai, piedāvājot lasītājiem dažādu pasaulē atpazīstamu psiholoģijas speciālistu grāmatu tulkojumus.

2021. gadā Vita Kalniņa izveidoja jaunajiem vecākiem veltītu bezmaksas podkāstu "Pirmās attiecības". Podkāstā psiholoģe sarunājas ar citiem jomas speciālistiem, psihologiem, mediķiem, kā arī vecākiem un saviem kolēģiem par dažādām tēmām, kas saistītas ar grūtniecību un rūpēm par bērnu zīdaiņa vecumā.

 Asociācijas 

 Latvijas Ģimenes psihoterapeitu biedrība; 
 Latvijas Psihoterapeitu biedrība.
 GAIMH (Gesellschaft für Seelische Gesundheit in der Frühen Kindheit) WAIMH (World Association for Infant Mental Health);
 GAIMH (Gesellschaft für Seelische Gesundheit in der Frühen Kindheit) WAIMH (World Association for Infant Mental Health)

 Publikācijas 

 Kalniņa, Vita (2018). Pirmās attiecības cilvēka dzīvē. Būt kopā no ieņemšanas līdz 6 mēnešu vecumam.  Rīga: Ģimenes psiholoģijas centrs LĪNA. ISBN: 9789934196058 
 Kalniņa, Vita (2020). Niķu nav! Būt kopā ar bērnu no 6 mēnešu līdz 3 gadu vecumam. Rīga: Ģimenes psiholoģijas centrs LĪNA. ISBN: 9789934887338 
 Kalniņa, Vita (2023). Mazulis nepiedzima. Būt kopā grūtniecības zaudējumā. Rīga: Ģimenes psiholoģijas centrs LĪNA. ISBN: 9789934887338 

 Privātā dzīve 
Vita Kalniņa ir precējusies un ir četru bērnu mamma.

 Atsauces 

Kategorija:Rīgā dzimušie
Kategorija:Latvijas Universitātes absolventi
Kategorija:Latvijas psihologi